b'\n_START_ARTICLE_\nEdifici bioclim\xc3\xa0tic\n_START_PARAGRAPH_\nUn edifici bioclim\xc3\xa0tic, o construcci\xc3\xb3 bioclim\xc3\xa0tica, \xc3\xa9s una edificaci\xc3\xb3 que per les seues caracter\xc3\xadstiques espec\xc3\xadfiques de disseny i orientaci\xc3\xb3 faciliten un nivell adequat de confort amb una aportaci\xc3\xb3 m\xc3\xadnima o nul\xc2\xb7la d\'energia suplement\xc3\xa0ria._NEWLINE_Aquests dissenys prenen en consideraci\xc3\xb3 aspectes com la radiaci\xc3\xb3 solar incident sobre l\'edificaci\xc3\xb3, corrents d\'aire, vegetaci\xc3\xb3 de l\'entorn, etc., aix\xc3\xad com l\'evoluci\xc3\xb3 d\'aquests factors al llarg de les distintes situacions clim\xc3\xa0tiques a qu\xc3\xa8 es veu sotmesa la construcci\xc3\xb3._NEWLINE_La concepci\xc3\xb3 bioclim\xc3\xa0tica de l\'edificaci\xc3\xb3 facilita l\'efici\xc3\xa8ncia energ\xc3\xa8tica i per tant l\'estalvi energ\xc3\xa8tic.\n_START_SECTION_\nObjectius\n_START_PARAGRAPH_\nEl concepte de desenvolupament sostenible apareix durant les crisis energ\xc3\xa8tiques (sobretot les del petroli) i la presa de consci\xc3\xa8ncia sobre la contaminaci\xc3\xb3 ambiental de les d\xc3\xa8cades de 1960 i 1970. El llibre de Rachel Carson, Silent Spring, publicat el 1962, \xc3\xa9s considerat un dels primers esfor\xc3\xa7os inicials per a descriure el desenvolupament sostenible relacionat amb la construcci\xc3\xb3 ecol\xc3\xb2gica. El moviment dels edificis sostenibles als Estats Units es va originar a partir de la necessitat i el desig de realitzar pr\xc3\xa0ctiques constructives m\xc3\xa9s eficients i respectuoses amb el medi ambient. _NEWLINE_La construcci\xc3\xb3 bioclim\xc3\xa0tica reuneix una \xc3\xa0mplia gamma de pr\xc3\xa0ctiques, t\xc3\xa8cniques i habilitats per reduir i, finalment, eliminar els impactes dels edificis sobre el medi ambient i la salut humana. Sovint posa \xc3\xa8mfasi en aprofitar els recursos renovables, per exemple, utilitzant la llum solar a trav\xc3\xa9s d\xe2\x80\x99equips solars passius, solars actius i/o fotovoltaics, i utilitzant plantes i arbres a trav\xc3\xa9s de cobertes verdes, jardins pluvials i reducci\xc3\xb3 de les aig\xc3\xbces de pluja. S\'utilitzen moltes altres t\xc3\xa8cniques, com ara utilitzar materials de construcci\xc3\xb3 de baix impacte o utilitzar grava o formig\xc3\xb3 permeable en lloc de formig\xc3\xb3 convencional o asfalt per millorar la reposici\xc3\xb3 d\'aig\xc3\xbces subterr\xc3\xa0nies._NEWLINE_Tot i que les pr\xc3\xa0ctiques o les tecnologies emprades en la construcci\xc3\xb3 d\'edificis bioclim\xc3\xa0tics estan en constant evoluci\xc3\xb3 i poden diferir de regi\xc3\xb3 a regi\xc3\xb3, persisteixen principis fonamentals a partir dels quals es diversifica el m\xc3\xa8tode: localitzaci\xc3\xb3 i efici\xc3\xa8ncia del disseny de l\xe2\x80\x99estructura, efici\xc3\xa8ncia energ\xc3\xa8tica, efici\xc3\xa8ncia de l\xe2\x80\x99aigua, efici\xc3\xa8ncia dels materials, millora de la qualitat ambiental interior, operacions i optimitzaci\xc3\xb3 del manteniment i reducci\xc3\xb3 de residus i toxics. L\xe2\x80\x99ess\xc3\xa8ncia de l\xe2\x80\x99edificaci\xc3\xb3 bioclim\xc3\xa0tica \xc3\xa9s l\xe2\x80\x99optimitzaci\xc3\xb3 d\xe2\x80\x99un o m\xc3\xa9s d\xe2\x80\x99aquests principis. A m\xc3\xa9s, amb el disseny sin\xc3\xa8rgic adequat, les tecnologies de construcci\xc3\xb3 ecol\xc3\xb2gica individuals poden treballar conjuntament per produir un major efecte acumulatiu._NEWLINE_Pel que fa a l\xe2\x80\x99est\xc3\xa8tica de l\xe2\x80\x99arquitectura ecol\xc3\xb2gica o del disseny sostenible, hi ha la filosofia de dissenyar un edifici en harmonia amb les caracter\xc3\xadstiques i els recursos naturals que l\'envolten. Hi ha diversos passos clau per dissenyar edificis sostenibles: Prendre materials de construcci\xc3\xb3 "verds" procedents de fonts locals, reduir c\xc3\xa0rregues, optimitzar sistemes i generar energies renovables en el mateix lloc.\n_START_SECTION_\nUbicaci\xc3\xb3 adequada\n_START_PARAGRAPH_\nEvitar la proximitat de fonts emissores de radiacions electromagn\xc3\xa8tiques, de contaminaci\xc3\xb3 qu\xc3\xadmica o ac\xc3\xbastica, com ara f\xc3\xa0briques, grans vies de comunicaci\xc3\xb3, l\xc3\xadnies d\'alta tensi\xc3\xb3, subestacions i centres de transformaci\xc3\xb3. En un altre ordre de coses, s\'ha d\'evitar tamb\xc3\xa9 posar en perill algun ecosistema o h\xc3\xa0bitat.\n_START_SECTION_\nIntegraci\xc3\xb3 en l\'entorn\n_START_PARAGRAPH_\nAtenent a la morfologia del terreny, construccions adjacents, els estils arquitect\xc3\xb2nics tradicionals de la zona, incloent vegetaci\xc3\xb3 pr\xc3\xb2pia del lloc i harmonia de formes constructives. Procurant integrar en comptes d\'ocupar. Les proporcions espacials, aix\xc3\xad com les formes i colors tenen gran import\xc3\xa0ncia en l\'harmonitzaci\xc3\xb3 del lloc.\n_START_SECTION_\nDisseny personalitzat\n_START_PARAGRAPH_\nSegons les necessitats de l\'usuari, de manera que l\'habitatge se li adapti i serveixi perfectament per desenvolupar-hi la seva vida. La bioconstrucci\xc3\xb3 tracta d\'evitar l\'exc\xc3\xa9s d\'elements rectilinis i les cantonades i racons angulars, aix\xc3\xad com els materials excessivament r\xc3\xadgids o tensionats. Els llums se salven amb arcs i voltes.\n_START_SECTION_\nDistribuci\xc3\xb3 d\'espais i orientaci\xc3\xb3\n_START_PARAGRAPH_\nEs tindr\xc3\xa0 en compte la distribuci\xc3\xb3 eficient dels serveis i a les consideracions bioclim\xc3\xa0tiques, d\'estalvi energ\xc3\xa8tic i funcionals. Es perseguir\xc3\xa0 sempre que sigui possible una bona orientaci\xc3\xb3. S\'hi instal\xc2\xb7laran els envidriaments adequats per aconseguir el m\xc3\xa0xim d\'aprofitament t\xc3\xa8rmic i lum\xc3\xadnic (amb parets i s\xc3\xb2ls d\'alta in\xc3\xa8rcia t\xc3\xa8rmica). Els espais de poc \xc3\xbas (garatges, rebosts, escales...) se seituaran al nord, i zones d\'\xc3\xbas habitual (cuines, sales, menjadors, habitacions...) al sud. En els llocs de descans es tractar\xc3\xa0 d\'evitar el pas de conduccions d\'electricitat, aigua o de qualsevol altre tipus.\n_START_SECTION_\n\xc3\x9as de materials saludables, biocompatibles i higrosc\xc3\xb2pics\n_START_PARAGRAPH_\nEls materials han de facilitar els intercanvis d\'humitat entre l\'habitatge i l\'atmosfera. L\'habitatge ha de "respirar". Els materials hauran de ser de mat\xc3\xa8ries primeres el menys elaborades possible i, si pot ser, cal utilitzar recursos de la zona. Les cases han de trobar-se totalment exemptes d\'elements nocius com l\'asbest, el poliuret\xc3\xa0 o el PVC. Els conductes de sanejament de gran di\xc3\xa0metre poden ser de cer\xc3\xa0mica amb connexions de cautx\xc3\xba i els de petit di\xc3\xa0metre, de PP (polipropil\xc3\xa8), PB (polibutil\xc3\xa8) i / o PE (polietil\xc3\xa8) en lloc de PVC. Amb aquests materials, les conduccions s\xc3\xb3n m\xc3\xa9s estables, flexibles, duradores i menys sorolloses. _NEWLINE_Per a les conduccions el\xc3\xa8ctriques, ja hi ha al mercat cables lliures d\'hal\xc3\xb2gens i sense PVC, aix\xc3\xad com tub-ris de polipropil\xc3\xa8. Evitarem els a\xc3\xafllaments i pintures de porus tancat, plastificats, elements retenidors de pols electroest\xc3\xa0tica (moquetes, s\xc3\xb2ls pl\xc3\xa0stics...) i tots aquells materials que emeten gasos t\xc3\xb2xics en la seva combusti\xc3\xb3. Hem d\'utilitzar pintures amb silicat, a l\'aigua, oli de llinosa, colof\xc3\xb2nia, ceres naturals, etc, aix\xc3\xad com per als elements decoratius, tractaments de fusta o llu\xc3\xafts i arrebossats. _NEWLINE_En els elements estructurals, emprarem ciments naturals o cal\xc3\xa7 hidr\xc3\xa0ulica. L\'\xc3\xbas de l\'acer ha de restringir-se a l\'imprescindible i ha de ser convenientment derivat a terra. Avui dia s\'abusa molt dels elements estructurals de formig\xc3\xb3 armat, com bigues, pilars i forjats, sobretot les biguetes de formig\xc3\xb3 armat pretensades, les quals contenen acer amb una tensi\xc3\xb3-torsi\xc3\xb3 permanent, quan en molts casos aquests poden ser substitu\xc3\xafts per murs autoportants, armadures, arcs i voltes. Per altra banda, el ciment de tipus p\xc3\xb2rtland est\xc3\xa0 compost per cendres vol\xc3\xa0tils i esc\xc3\xb2ries sider\xc3\xbargiques que afecten a diversos sentits a la sostenibilitat i la salut.\n_START_SECTION_\nImplantaci\xc3\xb3 de sistemes i equips per a l\'estalvi\n_START_PARAGRAPH_\nUtilitzaci\xc3\xb3 de l\'arquitectura bioclim\xc3\xa0tica, a trav\xc3\xa9s de sistemes de captaci\xc3\xb3 solar passiva, galeries de ventilaci\xc3\xb3 controlada i sistemes vegetals h\xc3\xaddrics reguladors de la temperatura i la humitat. Ventilaci\xc3\xb3 per sunt termosolar. R\xc3\xa0fecs (o volades) dissenyats adequadament. Preferiblement murs autoportants que aportin in\xc3\xa8rcia t\xc3\xa8rmica, amb a\xc3\xafllament cap a l\'exterior. A les fa\xc3\xa7anes amb insolaci\xc3\xb3 intensa s\'hi poden incorporar pantalles ventilades. Posar vegetaci\xc3\xb3 perenne al nord i caduca al sud, est i oest. On la climatologia ho permeti, \xc3\xa9s convenient incorporar a l\'edifici cobertes vegetals inundables. Caldria instal\xc2\xb7lar atomitzadors per a l\'estalvi de l\'aigua a les aixetes, i aquelles que s\'utilitzin per a dutxar-se han de ser termost\xc3\xa0tiques. Equipament mobiliari de baix impacte i configuraci\xc3\xb3 ergon\xc3\xb2mica, Electrodom\xc3\xa8stics de baix consum i baixa emissi\xc3\xb3 electromagn\xc3\xa8tica i i\xc3\xb2nica, nul\xc2\xb7la emissi\xc3\xb3 de microones i ones gamma, etc, amb una presa de terra adequada, que no emetin gasos nocius i que les seves cobertes siguin naturals. S\'ha de tenir en compte no nom\xc3\xa9s la disposici\xc3\xb3 \xc3\xb2ptima del mobiliari, sin\xc3\xb3 tamb\xc3\xa9 la seva pr\xc3\xb2pia forma i contorn geom\xc3\xa8tric.\n_START_SECTION_\nPrograma de recuperaci\xc3\xb3 de residus i la seva depuraci\xc3\xb3\n_START_PARAGRAPH_\nCal separaci\xc3\xb3 els residus en origen, amb programa de reciclatge i, si \xc3\xa9s possible, reutilitzaci\xc3\xb3 dels s\xc3\xb2lids inorg\xc3\xa0nics i tamb\xc3\xa9 el compostatge dels org\xc3\xa0nics. Hem de posar especial atenci\xc3\xb3 en la depuraci\xc3\xb3 de les aig\xc3\xbces residuals per a la posterior utilitzaci\xc3\xb3 (per exemple en el reg). En els llocs amb gran escassetat d\'aigua s\'han d\'incorporar sistemes de deshidrataci\xc3\xb3 org\xc3\xa0nica o "WC secs" amb el seu posterior programa de compostatge.\n_START_SECTION_\nManual d\'usuari per a la seva utilitzaci\xc3\xb3 i manteniment\n_START_PARAGRAPH_\nEn el qual es detallin les actuacions que ha de realitzar l\'usuari i les que haur\xc3\xa0 de realitzar el mantenidor professional.'